Dorpe dae lank sonder krag weens ‘sabotasie’Die Kgetlengrivier- munisipale distrik en Rustenburg word lamgelê onder sabotasie (Foto: Verskaf( Inwoners van die Kgetlengrivier- munisipale distrik en Rustenburg in die Noordwes, sit omtrent elke tweede week sonder krag, glo weens sabotasie by substasies. Die VF Plus het Donderdag in ŉ skrywe aan die premier van Noordwes, Bushy Maape, versoek dat dringend ingegryp word in voortslepende kragprobleme in dié gebied. Kgetlengrivier-munisipaliteit bedien dorpe soos Koster, Derby en Swartruggens, terwyl dorpe soos Hartbeesfontein-A, Marikana, Phatsima, Rustenburg en Tlhabane onder die Rustenburg-munisipaliteit val. Volgens De Wet Nel, VF Plus-LPW in Noordwes, word gereelde kragonderbrekings in dié munisipale distrikte weens die gebrekkige onderhoud van kraginfrastruktuur veroorsaak, asook deur grootskaalse stroping van kragkabels en ander toerusting. Nel sê die Triden-substasie in Rustenburg, Eskom se hoofkragverspreidingspunt, word gereeld op ŉ gesofistikeerde wyse gesaboteer wat dui op die moontlike betrokkenheid van kopersindikate in die gebied. “Grootskaalse kabeldiefstal vind soos klokslag plaas wanneer die kragtoevoer na die hoof-Eskomlyne, wat krag aan Kgetlengrivier voorsien, onderbreek word. Hierdie kommerwekkende tendens het veral in die afgelope twee maande posgevat.” Volgens Nel is daar ŉ nuwe tendens onder diewe waar olie uit die substasie en transformators gesteel word. Dit veroorsaak dan gewoonlik dat substasies en transformators ontplof of uitbrand. Dan sit inwoners dae lank sonder krag. Die olie word vir verkoeling en isolasie in stasies en transformators gebruik. Vandaliste teiken die substasies (Foto: Verskaf) “Die olie is van ŉ hoë gehalte en word vir groot bedrae geld verkoop. Dit kan in voertuie gebruik word of vir kookdoeleindes,” sê Nel. “Die steel van die olie is ook ŉ sekondêre motief vir sabotasie om substasies en transformators buite werking te kry en só die kabels te steel.” Volgens Nel is die omvang van die skade en die bykomende finansiële las op inwoners, boere en sakelui, enorm. Inwoners in die Kgetlengrivier-distrik het drie weke gelede vir ŉ week lank sonder krag gesit. “Daar is omtrent elke tweede week kragonderbrekings wat dae lank duur.” Nel sê die munisipale bestuurder van die Rustenburg-munisipaliteit sê hy sit met die hande in die hare oor die beveiliging van infrastruktuur. “Die polisie het ook al ingegryp om die sabotering stop te sit. Die polisie kan egter nie al die substasies patrolleer nie weens ŉ tekort aan mannekrag.” Die munisipaliteit versuim om hul infrastruktuur te onderhou (Foto: Verskaf) Hy sê alhoewel die VF Plus reeds verskeie aksies op plaaslike vlak van stapel gestuur het om die owerhede by te staan om die kragtoevoer te herstel en substasies teen vandalisme en diefstal te beskerm, dit korttermynoplossings is en nie volhoubaar is nie. Die VF Plus in Koster gaan nou hul substasie probeer toebou om vandale en diewe uit te hou. Die party gaan sement en verstewigingsmateriale voorsien, terwyl sakeondernemings en gemeenskapslede sand, klip en bakstene gaan skenk. Die VF Plus versoek Maape ook om dringend ŉ vergadering met alle belanghebbendes te belê om ingryping op ŉ hoë vlak te verseker en ŉ langtermynoplossing vir die probleem te vind. “Buiten Eskom, moet die polisie op provinsiale vlak, die munisipale bestuurders van die geraakte munisipaliteite, hul wetstoepassingshoofde en die provinsiale departement van samewerkende regering en tradisionele sake (Cogta) by die vergadering betrek word.”